##### Nagyér Község Önkormányzati Képviselőtestületének

**12/2015.(V.28.) önkormányzati rendelete**

**a hulladékgazdálkodási közszolgáltatásról**

Nagyér Község Önkormányzati Képviselőtestülete az Alaptörvény 32. cikk (2) bekezdésében és a hulladékról szóló 2012. évi CLXXXV. törvény 88.§ (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX törvény 13.§ 19. pontjában és a hulladékról szóló 2012. évi CLXXXV. törvény 35.§-ában meghatározott feladatkörében eljárva a következőket rendeli el:

**1.§** Nagyér Község Önkormányzata (továbbiakban: Önkormányzat) a jelen rendeletben foglaltak szerint hulladékgazdálkodási közszolgáltatást szervez a települési szilárd hulladék rendszeres gyűjtésére, elszállítására, ártalmatlanítására, kezelésére és ezen tevékenységek ellátásáról kötelező helyi közszolgáltatás útján gondoskodik. ­

**2.§** A rendelet területi hatálya kiterjed Nagyér község közigazgatási területének belterületére.

**3.§** A rendelet személyi hatálya kiterjed Nagyér község közigazgatási területe belterületén lakó minden – természetes személy, jogi személy, vagy jogi személyiség nélküli gazdasági társaság - ingatlan tulajdonosra, birtokosra, vagyonkezelőre és használóra (továbbiakban: ingatlanhasználók).

**4.§** A hulladékgazdálkodási közszolgáltatást Nagyér községben a Csongrád Megyei Településtisztasági Nonprofit Kft. (6928 Szeged, Városgazda sor 1.) közszolgáltató végzi az önkormányzattal kötött közszolgáltatási szerződés alapján.

**5.§** A közszolgáltató a közszolgáltatást az önkormányzattal kötött közszolgáltatási szerződésben, a hulladékról szóló 2012. évi CLXXXV. törvényben és e rendeletben foglaltak szerint végzi.

**6.§** A közszolgáltatási szerződésnek főbb tartalmi elemei:

a) a szerződő felek meghatározása és azonosító adataik feltüntetése,

b) a felek jogai és kötelezettségei,

c) a szerződés tárgya,

d) a szerződés hatálya,

e) a szolgáltatási terület,

f) a közszolgáltatási díj,

g) a hulladék átadási helye, ideje és módja,

h) a közszolgáltatás igénybevételével elszállítható hulladék megfelelési feltételei,

i) a szerződés megszűnése.

**7.§** A közszolgáltatási szerződés ingatlanhasználókat érintő elemeiről az önkormányzat az internetes honlapján és a hirdetőtábláján ad tájékoztatást.

**8.§** Az ingatlanhasználó a gyűjtőedényt az ürítés napján reggel 6 óráig, az ingatlan bejárata előtt közvetlenül az úttest melletti közterületre vagy a begyűjtést végző gépjárművel megközelíthető és ürítésre alkalmas helyre helyezheti ki, továbbá ugyancsak az ürítés napján gondoskodik a kiürített gyűjtőedény napi tároló helyre történő visszahelyezéséről. Az  ingatlanhasználó a  települési hulladék gyűjtésére szolgáló gyűjtőedényt az  ingatlanon belül tartja, azt közterületen tartósan csak a  közterület használatát szabályozó önkormányzati rendeletben meghatározottak szerint helyezheti el. Nem tekinthető tartós közterület használatnak a  gyűjtőedény ürítési célból történő közterületre helyezése.

**9.§** A gyűjtőedények környékének szükség szerinti feltakarításáról az ingatlan használó köteles gondoskodni, kivéve a hulladéknak a közszolgáltató hibájából történő szétszóródása esetében. A lomtalanítást követően a közszolgáltató köteles a helyszínt az eredeti állapotba visszaállítani, továbbá a gyűjtés során elhullott hulladékot eltakarítani a közszolgáltató kötelezettsége, amely tevékenységért külön díjat nem számolhat fel.

**10.§** A közszolgáltató a rendszeres hulladékszállítást úgy köteles megszervezni, hogy amennyiben az általa meghatározott napon az érintett területen a gyűjtést és szállítást bármely okból  (pl. ünnep és munkaszüneti napokon, gép meghibásodása esetén) elvégezni nem tudja az elmaradt szolgáltatást 24 órán belül, de legkésőbb a soron következő munkanapon pótolni köteles. Amennyiben az ürítés napja az év január hó 1. napjára esik, úgy az ürítés pótlására a következő hét szállítási napján kerül sor.

**11.§** A közszolgáltató – az önkormányzattal egyeztetett időpontban - évente egy alkalommal köteles lomtalanítást végezni.

**12.§** (1) A közszolgáltatás körében az alábbi szabványos gyűjtőedények használhatók:

a) 60 literes szabványos tárolóedény

b) 80 literes szabványos tárolóedény

c) 120 literes szabványos tárolóedény

d) 240 literes szabványos tárolóedény

A közszolgáltató a szolgáltatás igénybevételét az ingatlanhasználó számára – a (2) bekezdés szabályának figyelembevételével - háztartásonként legalább 2 különböző űrmértékű gyűjtőedény választásával biztosítja.

(2) A választási lehetőséget az ingatlanhasználó számára a közszolgáltató úgy ajánlja fel, hogy a választható gyűjtőedény űrmértéke igazodjon az érintett ingatlanon képződő hulladék mennyiségéhez, figyelembe véve

a) a településen képződő vegyes és elkülönítetten gyűjtött hulladék fajlagos mennyiségét,

b) az érintett háztartás lakosainak vagy az ingatlant használó természetes személyek számát, valamint

c) a szállítási gyakoriságot.

A rendelet területi hatálya alá tartozó ingatlanok tekintetében figyelembe veendő fajlagos mennyiség mértéke 40 liter/fő/hét.

(3) Az 1 fős háztartásokban a szolgáltatás igénybevétele az ingatlanhasználó számára minimum 60 liter/hét, a 2 fős háztartásokban minimum 80 liter/hét, a 3 vagy annál nagyobb létszámú háztartásokban és a gazdasági egységeknél minimum 110/120/liter/hét mennyiségre vonatkozóan kötelező. A 60 literes űrmértékű edényzet igénybevételére vonatkozó kérelemhez mellékelni kell az önkormányzat igazolását az ingatlanhasználók számáról.

**13.§** A szolgáltató a választási lehetőség jogszerű alkalmazását jogosult a helyszínen ellenőrizni, melyről jegyzőkönyv kerül kiállításra. Amennyiben a kisebb űrmértékű gyűjtőedényzet e szakasz rendelkezéseitől eltérően került kiválasztásra, úgy a szolgáltató jogosult az ellenőrzés adatai alapján az érintett háztartás tényleges lakóinak vagy az ingatlant használó természetes személyek számának alapulvételével nagyobb gyűjtőedényzet alkalmazását előírni és annak díját, valamint az ellenőrzés kapcsán felmerült igazgatási költségeit számlázni. A közszolgáltató az ellenőrzés során felhívhatja az ingatlanhasználót az ingatlant használó személyek számának és a használat kezdő időpontjának okirati vagy egyéb módon történő igazolására. Amennyiben az ellenőrzés adatai alapján megállapítható az ellenőrzés időpontja előtti időszakra, hogy az ingatlanhasználó a kisebb űrtartalmú gyűjtőedény választására nem volt jogosult, úgy a Szolgáltató jogosult a díjkülönbözetet a jogosulatlan igénybevétel időtartamára kiszámlázni és a felmerült költségeit érvényesíteni.

**14.§** (1) A vegyes hulladék átadása a szolgáltató által üzemeltetett szállítóeszközhöz rendszeresített MSZ EN 840 szabványos, megfelelő minőségű, 60 literes edényzet esetében maximálisan 15 kg, a 80 literes edényzet esetében maximálisan 20 kg, 10/120 literes edényzet esetében maximálisan 25 kg, 240 literes edényzet esetén maximálisan 50 kg össztömegű gyűjtőtartály igénybevételével történik.

(2) Ha a szolgáltató az ingatlanhasználó részére nem biztosít gyűjtőedényt, úgy arról az ingatlanhasználó kötelezettsége gondoskodni, szabványos, megfelelő minőségű és szükséges térfogatú tároló tartály beszerzésével, melynek azonosítását a szolgáltató számára köteles lehetővé tenni (ún. chipezés).

(3) Az ingatlan/használó tulajdonos a megfelelő minősítésű többlethulladékot kizárólag a szolgáltatótól vásárolt emblémás zsákban helyezheti ki el elszállításra.

**15.§** A közszolgáltató által biztosított házhoz menő szelektív gyűjtés során kizárólag az előzetes tájékoztatásban megadott  tájékoztatón feltüntetett hulladékokat lehet elhelyezni a gyűjtőedényekbe, ide értve az erre a célra rendszeresített gyűjtőzsákot is. Amennyiben az elkülönítetten gyűjtött  hulladék kihelyezése nem a „szelektív” zsákban történik vagy nem megfelelő hulladék kerül ilyen zsákban kihelyezésre, a közszolgáltató értesítő hátrahagyása mellett a hulladékot a helyszínen hagyja, azt a soron következő szállítási napon a települési hulladék elszállításának szabályai szerint  szállítja el, ilyen esetben a szolgáltató  zsákcserét nem köteles biztosítani. Az elkülönítetten gyűjtött hulladék a szolgáltató által rendelkezésre bocsátott gyűjtőedény bevezetéséig egyéb zsákban is kihelyezhető.

**16.§** Ha a zöldhulladékot házi vagy közösségi komposztálás útján nem komposztálják, azt a képződés helyén a  zöldhulladék elkülönített gyűjtésének céljára gyártott szabványos gyűjtőedényben vagy hulladékgyűjtő zsákban kell gyűjteni. Ha a zöldhulladék szabványos gyűjtőedényzetben vagy hulladékgyűjtő zsákban történő gyűjtésének feltételeit a közszolgáltató a közszolgáltatási területen nem biztosítja, a zöldhulladékot a vegyes hulladék céljára szolgáló gyűjtőedényben kell gyűjteni.

**17.§** Az ingatlanhasználó köteles 15 napon belül a szolgáltatónak vagy az önkormányzatnak bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik. A közszolgáltatási díjat a bejelentés hónapjára a régi tulajdonos köteles megfizetni, az új tulajdonost a bejelentést követő hó 1. napjától terheli a díjfizetési kötelezettség.

**18.§** (1) Az ingatlanhasználót nem terheli a díjfizetési kötelezettség az olyan beépítetlen ingatlana tekintetében, ahol nem tartózkodik és hulladék sem keletkezik.

(2) Az ingatlanhasználó mentesül a díjfizetési kötelezettség alól, ha legalább 60 napig megszakítás nélkül nem tartózkodik ingatlanán  és az ingatlant más sem használja, továbbá legalább 30 nappal a kívánt időpont előtt írásban kéri a közszolgáltatótól a települési szilárd hulladékkal kapcsolatos kötelező közszolgáltatás szüneteltetését távolléte idejére. A használaton kívüliség tényét a közszolgáltatónál, vagy az önkormányzatnál az ingatlanhasználónak villany, vagy vízszámlával kell igazolnia. A lakatlanság tényét a jegyző igazolja.

A szünetelést a közszolgáltató a kérelem benyújtását követő 30 nap eltelte utáni hónap első napjától veszi figyelembe és a szüneteltetés időtartama alatt számlát nem készít. A kérelem csak a tárgyévre hatályos.

 (3) A folyamatos szüneteltetésre irányuló kérelem legfeljebb egy naptári évre vonatkozhat, a szolgáltatás szüneteltetésének meghosszabbítását a tárgyévet követő év január 15-ig az ingatlan tulajdonosa használója írásban köteles kérni a közszolgáltatótól.

(4) A szüneteltetési kérelmet a közszolgáltató csak abban az esetben fogadja el, ha a kérelmezőnek díjhátraléka nincs, vagy azt a kérelem benyújtásáig rendezte.

**19.§** A közszolgáltatás teljesítésének feltételeiről a közszolgáltató az ingatlanhasználót írásban köteles értesíteni vagy felhívás közzététele útján tájékoztatni. A hulladék elszállításának rendjét (gyakoriság, útvonal és időpont) - a keletkező hulladékmennyiségek figyelembevételével - a közszolgáltató köteles elkészíteni és arról az ingatlanhasználókat azok változása esetén is értesíteni. A hulladékszállítás rendjét az önkormányzat a közszolgáltatóval egyeztetett módon hagyja jóvá.

**20.§** Az önkormányzat által meghatározott hulladékszigeteken a lakosság ingyenesen helyezheti el a szelektíven összegyűjtött hulladékot.

**21.§** (1) A közszolgáltatási díjat a szolgáltató részére – számla ellenében – negyedévente a kibocsátott számla alapján megfizetni.

(2) Nem tagadhatja meg a közszolgáltatási díj megfizetését az, aki a települési szilárd hulladékkal kapcsolatos kötelezettséget nem teljesíti, feltéve, hogy a közszolgáltató számára a közszolgáltatást felajánlja, illetve a közszolgáltatás teljesítésére vonatkozó rendelkezésre állást igazolja.

**22.§** (1) A közszolgáltató a közszolgáltatást igénybe vevő ingatlanhasználó alábbi személyes adatainak kezelésére jogosult:

a) név, anyja neve, születési ideje,

b) lakcíme,

c) bankszámla száma.

(2) A közszolgáltatóra az adatkezelés során az információs önrendelkezési jogról és az információ szabadságról szóló 2011. évi CXII. törvény előírásait kell alkalmazni. A természetes személyek adatait az önkormányzat biztosítja a szolgáltató részére.

**23.§**(1) Ez a rendelet 2015. július 1. napjával lép hatályba.

(2) Hatálybalépésével egyidejűleg hatályát veszti a 13/2013. (XII.19.) önkormányzati rendelet.

**123/A.§** A 12.§ (1) bekezdés a) és b) pontjaiban, valamint a (3) bekezdésben foglaltakat 2016. január 1-jétől kell alkalmazni.

 Lőrincz Tibor Dr. Sarkadi Péter

 polgármester jegyző

**Kihirdetve:** 2015. május 28. napján

 Dr. Sarkadi Péter

 jegyző

**1** Módosította a 13/2015. (IX.16.) önk. rendelet 1.§-a, hatályos: 2015.09.17.